Ir-Regolament tal-Kummissjoni (KE) Nru 1966/2003
tas-7 ta' Novembru 2003
li jemenda r-Regolament (KE) Nru 834/95 li jikkonċerna l-klassifika ta' ċerti oġġetti fin-Nomenklatura Magħquda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 Lulju 2003 dwar in-nomenklatura tat-tariffa u ta' l-istatistika u dwar it-Tariffa Komuni Doganali [1], kif l-aħħar emendat bir-Regolament (KE) Nru 1789/2000 [2], u partikolarment l-Artikolu 9(1) tiegħu,
Billi:
(1) Ir-Regolament tal-Kummissjoni (KE) Nru 834/95 tat-12 ta' April 1995 li jikkonċerna l-klassifikazzjoni ta' ċerti oġġetti fin-nomenklatura magħquda [3] jistabbilixxi miżuri li jikkonċernaw il-klassifikazzjoni fin-Numenklatura Magħquda ta' oġġett innittjat komplut.
(2) Fil-ġudizzju tagħha fil-każijiet konġunti C-260/00 sa C-263/00 [4] fir-rigward tal-klassifikazzjoni ta' sostenn tal-irkoppa u faxxex oħrajn, il-Qorti tal-Ġustizja tal-Komunitajiet Ewropej speċifikat kriterji għat-tħejjija ta' distinzjoni bejn verżjonijiet ordinarji ta' faxex li jservu għal skop ġenerali u verżjonijiet li huma ddisinjati għat-twettieq ta' funzjoni medika speċjali u sussegwentement għandhom ikunu kklassifikati fl-intestatura 9021 tan-Nomenklatura Magħquda.
(3) Sabiex tkun assigurata applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, huwa meħtieġ li jkunu speċifikati r-raġunijiet għall-klassifikazzjoni ta' l-oġġetti msemmija fl-Anness tar-Regolament (KE) Nru 834/95, sabiex ikun ikklarifikat il-għala l-prodott klassifikat huwa verżjoni ordinarji ta' faxxa ta' l-irkoppa.
(4) Il-miżuri li hemm provvediment dwarhom f'dan ir-Regolament huma bi qbil ma' l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Fil-Kolonna 3 (raġunijiet) ta' l-Anness tar-Regolament (KE) Nru 834/95, dan il-paragrafu li ġej huwa miżjud.
"Klassifikazzjoni ta' l-oġġett fl-intestatura 9021 bħala apparat ortopediku hija eskluża, minħabba li ċ-ċappetti m'humiex aġġustabbli għal xi mankament speċifiku tal-pazjent. Aktar minn hekk, l-oġġett ma jurix grad għoli ta' preċiżjoni.
Għalhekk, l-oġġett huwa sostenn ordinarju għal użu ġenerali u ma jservix skop speċifiku mediċinali.
L-aġġustament ta' l-oġġett madwar is-sieq b'żewġ strippi "tip-velcro", ma jservi l-ebda skop speċifiku mediku, minħabba li l-istrippi tip-velcro' sempliċement iżommu l-patella ta' l-irkoppa f'postha."
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta' Novembru 2003.